作者：崔中
词牌/韵律：沁园春

paragraphs: 自己阳生，正是中虚，静极动时。
默地雷微震，冲开玉户，天心朗彻，放下帘帏。
真火冲融，灵泉复凑，不昧谷神何险危。
自然妙，若三川龙跃，九万鹏飞。
中中二土成圭。
意眷恋浓如母护儿。
这恍惚真容，不空不色，窈冥妙象，无识无知。
命住丹圆，全真体道，夺志精修休自迟。
收功了，把三才全理，一贯全归。